**Nova zajednica znanstvenika koja radi na poboljšanju dobrobiti djece i mladih**

**Projekt *COORDINATE***

**CO**hort c**O**mmunity **R**esearch and **D**evelopment **I**nfrastructure **N**etwork for **A**ccess **T**hroughout **E**urope

*Sveučilište Metropolitan u Manchesteru voditelj je međunarodnog projekta koji će promijeniti životne prilike djece i mladih*

*Institut društvenih znanosti Ivo Pilar partner je u projektu i voditelj prvog pilot istraživanja dobrobiti djece i madih u nekoliko europskih zemalja*

***COORDINATE* će:**

* olakšati pristup postojećim istraživačkim podacima o **dobrobiti djece i mladih,**
* proširiti mrežu istraživačkih institucijaunutar projekta **Odrastanje u digitalnoj Europi** (**Growing Up in Digital Europe**-**GUIDE**/Eurocohort),
* pokrenuti GUIDE projekt provedbom opsežnog pilot istraživanja u kojem se prate različite dobne kohorte djece i mladih koristeći jedinstveni instrument i usklađeni istraživački nacrt u nekoliko europskih zemalja.

***COORDINATE* će poboljšati dobrobit djece:**

* osnivanjem istraživačke zajednice koja radi na unapređenju dobrobiti djece i mladih,
* pokretanjem prvog longitudinalnog istraživanja na razini Europe kojim će se pratiti dobrobit djece i mladih tijekom odrastanja i životnih faza,
* osiguravanjem visoke kvalitete istraživačkih podataka koji će oblikovati politike koje izravno utječu na živote djece i mladih.

***COORDINATE* će dati pravo glasa djeci o istraživanju u kojem sudjeluju**

***COORDINATE*** će osnovati Savjetodavne odbore mladih (eng. Youth Advisory Board ili YAB) u Ujedinjenom Kraljevstvu, Portugalu, Hrvatskoj i Finskoj putem kojih će se mladi ljudi uključiti u sve razine i etape istraživanja. Savjetodavni odbori mladih nadgledat će i savjetovati istraživače o svim ključnim projektnim pitanjima.

***COORDINATE* će razvijati istraživačke kapacitete diljem Europe**

***COORDINATE*** će omogućiti lakši pristup postojećim istraživačkim podacima o dobrobiti djece i mladih. Povećat će znanje o longitudinalnim istraživanjima diljem Europe putem webinara, ljetnih škola i stipendija, povećati GUIDE istraživačku mrežu te pokrenuti GUIDE istraživanje provedbom opsežnog kohortnog pilot-istraživanja u Hrvatskoj, Finskoj, Francuskoj i Irskoj.

Pod vodstvom profesora Garyja Pollocka sa Sveučilišta Metropolitan u Manchesteru (Manchester Metropolitan University’s Policy Evaluation and Research Unit) te izvanredne profesorice Jennifer Symonds s Sveučilišnog koledža u Dublinu (The Geary Institute at University College Dublin), projektu ***COORDINATE*** dodijeljeno je 5 milijuna eura iz programa Horizon 2020 Europske komisije. Cilj projekta ***COORDINATE*** je provesti niz aktivnosti koje će izgraditi infrastrukturne kapacitete za prikupljanje i korištenje longitudinalnih istraživačkih podataka u svrhu poboljšavanja dobrobiti djece i mladih diljem Europe.

*Prof. Pollock: „Dramatični utjecaj COVID-19 krize na obrazovanje i mentalnu zdravlje mladih naglašava važnost razumijevanja kako političke odluke donesene danas utječu na mlade u budućnosti. U Ujedinjenom Kraljevstvu svjedočimo o ogromnim promjenama u svakodnevnom životu mladih, od školovanja od kuće i promjena u školskim ispitima do problema s dijeljenjem besplatnih školskih obroka. Presretni smo što nam je omogućeno financiranje ovog projekta kojim ćemo doći korak bliže u stvaranju prvog longitudinalnog istraživanja djece i mladih u Europi. Također, vjerujemo da ćemo se kroz COORDINATE projekt pomaći prema sljedećoj fazi ovog važnog projekta – stvaranju čvrste istraživačke infrastrukture usmjerene paneuropskom longitudinalnom istraživanju dobrobiti djece i mladih.“*

*Izv. prof. Symonds: „Ispitivanje različitih dobnih kohorti djece diljem Europe omogućit će donositeljima politika pristup velikim količinama podataka o zdravlju i dobrobiti mladih. Podaci o razini stresa u školi, osjećaju sreće u domovima za djecu i mlade te kako odluke donesene u različitim fazama života utječu na osobnu dobrobit mogu pružiti vrijedne spoznaje. Vjerujem da ćemo kroz COORDINATE projekt dati i snažnije pravo glasa djeci u odlukama koje na njih utječu.“*

*Izv. prof. Babarović: „S velikim zadovoljstvom i snažnim istraživačkim interesom sudjelujemo u projektu COORDINATE. Pokretanje ovako opsežnog istraživanja o dobrobiti djece i mladih na europskoj razini predstavlja izazov ali i veliku priliku za prikupljanje relevantnih i kvalitetnih podataka. Vjerujemo da će oni poslužiti za bolje praćenje razvoja budućih generacija te usmjeravanje i vrednovanje politika usmjerenih na poboljšanje kvalitete života djece i mladih.“*

***COORDINATE*** je sljedeća faza GUIDE projekta financiranog iz programa Horizon 2020 kojim je utvrđeno da donositelji politika diljem Europe trenutno nemaju pristup konzistentnim, usporedivim i kvalitetnim podacima o dobrobiti djece i mladih na temelju kojih bi mogli odlučivati.

GUIDE će biti važan izvor podataka za razvijanje socijalnih politika usmjerenih prema djeci, mladima i obiteljima diljem Europe kroz dugi niz godina. Longitudinalno kohortno istraživanje koje će uključivati nacionalne reprezentativne uzorke novorođene djece i djece školske dobi već će u ranoj fazi prikupljanja podataka omogućiti usporedbe različitih dobnih kohorti. Podaci prikupljeni kroz idući period osigurat će praćenje razvoja djece i mladih te dati podlogu za vrednovanje različitih socijalnih intervencija i politika kako na nacionalnoj tako i na europskoj razini.

**Zašto donositelji politika trebaju longitudinalna istraživanja?**

Longitudinalna istraživanja snažan su izvor podataka za oblikovanje, razvoj i vrednovanje političkih odluka. Longitudinalni podaci se mogu koristiti kako bi se prikazala iskustva različitih dobnih kohorti stanovnika različitih zemalja tijekom njihova života. Konkretno, GUIDE donositeljima politika nudi sljedeće:

* jedinstven uvid u ključne prijelazne trenutke u životu djece i mladih,
* mogućnost međunarodne usporedbe dobrobiti djece i mladih,
* priliku za evaluaciju utjecaja politika tijekom vremena.

Više informacija o GUIDE projektu možete pronaći na: <https://www.eurocohort.eu>

Animaciju koja ukazuje na važnost Europskog kohortnog istraživanja možete pronaći na:

<https://www.eurocohort.eu/news/eurocohort-now-explained-in-a-short-animation/id/165>

***COORDINATE*** projektni partneri

|  |  |  |
| --- | --- | --- |
| **1**  | **The Manchester Metropolitan University (Coordinator)** | **GB** |
| **2** | **University College Dublin, The Geary Institute** | **IE** |
| **3** | **Consortium of European Social Science Data Archives, European Research Infrastructure Consortium** | **NO** |
| **4** | **Institut društvenih znanosti Ivo Pilar** | **HR** |
| **5** | **Universidad Pompeu Fabra (Pompeu Fabra University)** | **ES** |
| **6** | **Institut national d'études démographiques** | **FR** |
| **7** | **University of Essex (The Institute for Social and Economic Research)** | **GB** |
| **8** | **Znanstveno-raziskovalno središče Koper** | **SI** |
| **9** | **Europaisches Zentrum Fur Wohlfahrtspolitik Und Sozialforschung (European Centre for Social Welfare Policy and Research)** | **AT** |
| **10** | **ISCTE - Instituto Universitário de Lisboa (Centre for Research and Studies in Sociology)** | **PT** |
| **11** | **Helsingin Yliopisto (University of Helsinki)** | **FI** |
| **12** | **Alma Mater Studiorum- Università di Bologna** | **IT** |
| **13** | **Stichting CentERdata** | **NL** |
| **14** | **University College London (Centre for Longitudinal Studies - CLS and Cohort and Longitudinal Studies Enhancement Resources – CLOSER)** | **GB** |
| **15** | **Koninklijke Nederlandse Akademie Van Wetenschappen - KNAW (Generations and Gender Programme – GGP)** | **NL** |
| **16** | **Gesis-Leibniz-Institut Fur Sozialwissenschaften Ev (Leibniz Institute for the Social Sciences)** | **DE** |
| **17** | **Ipsos GmbH** | **DE** |
| **18** | **TNS UK Ltd (Kantar Public)** | **GB** |
| **19** | **cApStAn SA** | **BE** |